Mateja Hana Hočevar in Hai Ottenheim, avtorja pravljice Zmajeva deklica 
Podpiranje ljudi pri odkrivanju njihovega resničnega bistva je skupno poslanstvo, v katerem Mateja Hana Hočevar in Hai Ottenheim neizmerno uživata. Pravita, da ljudje nismo ustvarjeni za to, da bi bili sami, temveč da življenje delimo z drugimi. Tega pa smo zmožni šele, ko presežemo strah pred samoto. Kmalu bo izšla njuna pravljica Zmajeva deklica, knjiga za vse starosti, ki nagovarja otroka v nas. 
Vrsto let sta živela nekje na poti med Belgijo in Slovenijo in se pred šestimi leti odločila, da si bosta v Ljubljani ustvarila dom. Iz stanovanja v petem nadstropju bloka v Mostah imata krasen razgled na Golovec. »Sploh splomladi, ko krošnje ozelenijo, je zares čudovito. Na balkonu je prekrasno ob jutrih ali poznih večerih«, se nasmehne Hai, ko se usede v udoben leseni naslanjač v dnevni sobi. »Tu je najino majhno toplo gnezdo, ki sva si ga uredila po svoje in v katerem sva rada. Je prostor, kjer si lahko nabereva novih moči in se umakneva iz zunanjega sveta«, nadaljuje. »Veliko mi pomeni, da je ob meni Hai«, pove Mateja, ki je v tej ljubljanski soseski odraščala. Njuna pot se je prekrižala v Belgiji. »Dolgo časa sem živel v Antwerpnu. Z Matejo sva se spoznala na umetniškem festivalu, kjer sem nastopal kot igralec, ona pa je tam delala kot prostovoljka. Več let sva potovala drug k drugemu na obisk, iz Belgije v Slovenijo in obratno. Včasih z vlakom, vse pogosteje pa z avtomobilom. Tako dobrih letalskih povezav, kot jih imamo danes, takrat še ni bilo«, se spominja Hai, ki je v Slovenijo prvič prišel leta 1998. »Ne bom pozabil prizora, ko se je vlak ustavil na Jesenicah. Predstavljate si lahko, kakšen je bil moj prvi vtis o Sloveniji. A ko smo se peljali proti Ljubljani, sem bil navdušen nad čudovito naravo, ki je bila vse naokrog. Prispel sem na železniško postajo v Ljubljani in bil presenečen, da me Mateja ni čakala«, pove zgovoren Nizozemec. »Zamudila sem le nekaj minut in to si bo zapomnil za vse življenje«, se namuzne sogovornica. »Nekaterih slovenskih navad se še vedno učim. Tudi tukajšnjega dojemanja časa in kako biti malce manj organiziran«, v smehu nadaljuje Hai. Veliko sta že doživela skupaj v dvajsetih letih. Fotografije tistih najpomembnejših trenutkov imata zbrane na enem mestu. »Straniščna vrata so polna fotografij te najine razburljive poti, ki sva jo prehodila skupaj. Vse te podobe naju spominjajo na lepe reči, ki so se nama zgodile. Večkrat na vrata prilepiva tudi zanimive citate in najine želje za prihodnost. Veste, pot je tista, ki šteje, ne nujno vedno le končni cilj«, se strinjata, ko mi pokažeta kolaž spominov. V dnevni sobi imata impresivno zbirko gramofonskih plošč in knjig. Hai je velik ljubitelj glasbe. »Kakšnih dva tisoč plošč je na teh policah. Vse od klasične glasbe, jazza, bluesa, countryja in svetovne glasbe«, pove igralec, ki vsak mesec posname kaseto z novo glasbo. »To je nekakšen ritual, ki ga ohranjam«, se nasmehne.
Pot samospoznavanja
Doma se pogovarjata angleško. »Mateja se je naučila nizozemščine, a komunikacija je lažja v angleškem jeziku. Z mano tukaj vsi govorijo v angleščini, zato sem se v vseh teh letih uspel naučiti le osnov slovenskega jezika. Na tržnici z branjevkami lahko izmenjam tudi nekaj stavkov, za bolj poglobljene pogovore pa mi zmanjka znanja«, razmišlja prijeten Nizozemec. V rojstnem kraju je deset let vodil lokal, ki ga je podedoval od zgodaj preminulega očeta, toda gledališče ga je tako veselilo, da se je odločil za študij igre v Belgiji. Sčasoma je ugotovil, da namen njegovega bivanja ni povezan z igralstvom, temveč s podporo ljudi pri njihovem procesu samospoznavanja. Na Matejo so močno vplivala potovanja po svetu in spoznavanja različnih kultur. Kot prostovoljka je delala z begunci, pomagala pri obnavljanju sirotišnice v Španiji, potovala k Indijancem, pa v Indijo ... Na teh poteh se je učila vse bolj prisluhniti šepetu intuicije in zaupati življenju. S Haiem občasno vodita delavnice in imata predavanja. Pri svojem delu se dobro dopolnjujeta. »Hai je odličen govorec. Ve, kaj ljudje potrebujejo in zna se jim približati. Medtem ko jih jaz znam sprostiti in jih spodbuditi, da postanejo bolj neposredni in odkriti do sebe«, razmišlja Mateja. Nedavno sta dokončala knjigo Zmajeva deklica. »V sanjah mi je bilo naročeno, da napišem knjigo za otroke«, pripoveduje novinarka in povezovalka pogovornih večerov. »Idejo sem si zapisala na listek in ga pripela na najino tablo za sporočilca. Tam je ostal vse dokler se pred dvemi leti nisva lotila pisanja«, nadaljuje. »Osnova za zgodbo pa so bile moje sanje o deklici, ki je šla iskat zmaja. Kljub temu, da se mi je o njej sanjalo že pred petnajstimi leti, je bila v meni še vedno živo prisotna. To so bile takšne sanje, ki jih nikoli ne pozabiš. Zdele so se nama čudovita osnova za knjigo. Hai ima velik dar pripovedovanja, jaz pa imam prefinjen občutek za jezik. Tako sva bila tudi pri pisanju dobra ekipa«. Več kot sto strani dolga pripoved, ki jo je par intenzivno pisal dobrega pol leta, opisuje pot zmajeve deklice, simbolično pa se navezuje na Matejino življenjsko pot. »Zmaj predstavlja dušo človeka in ker je pravljica pisana za vse generacije, bo gotovo vsakdo našel tudi delček sebe v njej«, je še prepričana avtorica.

